Lagedi vabadusvõitluse muuseumi rajaja, Saaremaa mees Johannes Tõrs kavatseb maha müüa oma Harjumaal Arukülas asuva maja, et rajada Tehumardile sõjaajaloo muuseum.    "Arukülas on mul mansardkorrusega kahekorruseline maja koos kõrvalhoonega ja kui Tehumardile muuseumi rajamiseks läheb, panen ma selle müüki, et muuseumile algkapitali saada," lausus Johannes Tõrs. "Kindlasti tahaks muuseumi ehitamiseks ka  euroraha välja ajada ja loodetavasti aitab ka Salme vallavalitsus."    Hiljuti kohtus Johannes Tõrs Salme vallavanema Kalmer Poopuuga, et arutada taas muuseumi rajamist. Mõtte Salme valda taoline muuseum teha käis Tõrs välja juba mitu aastat tagasi, kuid seni on asjaajamine jäänud venima.  "Muuseumi ekspositsioon on mul põhimõtteliselt juba olemas," kinnitas Salmelt pärit Johannes Tõrs. "Sinna tuleks Tehumardi öölahingu panoraam, relvaruum, ekspositsioonid eestlastest Vene, Saksa ja Soome  armees ning Soome merelaevastikus, samuti ülespanek metsavendlusest. Muinasajast tahaks kindlasti ülevaadet anda ja viikingiajast. Miks mitte Salmel leitud laevu kuidagi taastatult eksponeerida."    Muuseumis oleks ülevaade muinasaegsest võitlusest, Vabadussõjast ja mõlemast maailmasõjast. Lisaks tuleks muuseumimajja ka väike kohvikulaadne istumispaik, konverentsisaal ja eluruumiosa Johannes Tõrsile, kes plaanib vanaduspõlveks Harjumaalt tagasi Saaremaale kolida. "Kindlasti tahaks omaette  ekspositsioonituba ka legendaarsele saarlasele, kadunud Robert Kreemile, kes on välismaal kõige tuntum saarlane."  Muuseumikompleksi plaanib Tõrs rajada Tehumardi mälestusmärgi juures oleva parkla lähedale.    Salme vallavanem Kalmer Poopuu ütles, et vald toetab Tõrsi ideed. "Me pole vastu olnud, kuid ta peab laskma teha planeeringu ja kooskõlastama selle keskkonnakaitse ja muinsuskaitsega.    Arutasime temaga, mismoodi võiks teha ja nüüd tulekski Johannes Tõrsil oma ideed paberile panna,  sest siis teab, mida, kuhu ja kuidas planeerida ning kui palju selleks maad on tarvis. Kindlasti tuleks asi kooskõlastada ka Tehumardi mälestise ühe autoriga, kes veel elus on."    Suurim takistus võib Johannes Tõrsi plaanile olla aga just maaküsimus, sest muuseumile plaanitav maaüksus asub osaliselt ranna ja kalda ehituskeeluvööndis ning täies ulatuses Tehumardi nõmme hoiualal.    Oliver Rand  Meie Maa